66a4f2b96414e1f08365de9ec5092ea0
### Πως πάω στη Ζάκυνθο;


travelmyth.gr
2020.40

Όσοι επιθυμούν να ταξιδέψουν στη Ζάκυνθο, μπορούν να φτάσουν στο νησί **ακτοπλοϊκώς** ή **αεροπορικώς**.  

  

1. **Ακτοπλοϊκώς**  

Δρομολόγια πλοίου πραγματοποιούνται ανά τακτά χρονικά διαστήματα από το λιμάνι της [Κυλλήνης](https://www.travelmyth.gr/κυλληνη/ξενοδοχεια) προς τη Ζάκυνθο, με το ταξίδι να διαρκεί περίπου 1,5 ώρα. Στη Ζάκυνθο μπορείτε να ταξιδέψετε ακτοπλοϊκώς και από το νησί της [Κεφαλονιάς](https://www.travelmyth.gr/κεφαλονια-νησια-ιονιου/ξενοδοχεια).  

  

Εναλλακτικά, μπορείτε να ταξιδέψετε με **λεωφορείο ΚΤΕΛ** από την [Αθήνα](https://www.travelmyth.gr/αθηνα/ξενοδοχεια), την [Πάτρα](https://www.travelmyth.gr/πατρα/ξενοδοχεια) και τη [Θεσσαλονίκη](https://www.travelmyth.gr/θεσσαλονικη-κεντρικη-μακεδονια/ξενοδοχεια) προς την Κυλλήνη, και από εκεί να πάρετε το πλοίο για το νησί της Ζακύνθου.  

  

2. **Αεροπορικώς**  

Το αεροδρόμιο της Ζακύνθου «Διονύσιος Σολωμός» βρίσκεται 4 χλμ. από την Πόλη της Ζακύνθου. Πτήσεις από Αθήνα προς Ζάκυνθο πραγματοποιούνται καθημερινά, με το ταξίδι να διαρκεί περίπου 45 λεπτά.  

  

Η Ζάκυνθος συνδέεται επίσης αεροπορικά και με την **Κεφαλονιά**, την [Πρέβεζα](https://www.travelmyth.gr/πρεβεζα-ηπειρος/ξενοδοχεια) (αεροδρόμιο στο Άκτιο) και την [Κέρκυρα](https://www.travelmyth.gr/κερκυρα/ξενοδοχεια), αλλά και με πολλά **αεροδρόμια του εξωτερικού** κυρίως τους θερινούς μήνες.



2788d9e1ec75f6515fa248f39627babc
### Που να μείνω στη Ζάκυνθο;


travelmyth.gr
2020.40

Η Ζάκυνθος διαθέτει μία πληθώρα επιλογών διαμονής για κάθε είδους ταξιδιώτη και για κάθε πορτοφόλι. Από πολυτελή ξενοδοχεία δίπλα στο κύμα μέχρι βίλες και ενοικιαζόμενα δωμάτια, είναι σίγουρο πως θα βρείτε αυτό ακριβώς που ψάχνετε όπου κι αν αποφασίσετε να μείνετε.  

  

Εάν θέλετε να μείνετε στην πρωτεύουσα του νησιού και να βρίσκεστε κοντά στο λιμάνι, τότε μπορείτε να επιλέξετε κάποιο από τα ξενοδοχεία στην [Πόλη της Ζακύνθου](https://www.travelmyth.gr/πολη-ζακυνθου/ξενοδοχεια). Με ένα κατάλυμα στο [Τσιλιβί](https://www.travelmyth.gr/τσιλιβι/ξενοδοχεια), τον [Βασιλικό](https://www.travelmyth.gr/βασιλικος/ξενοδοχεια), τις [Αλυκές](https://www.travelmyth.gr/αλυκες/ξενοδοχεια) ή το [Καλαμάκι](https://www.travelmyth.gr/καλαμακι/ξενοδοχεια), θα βρίσκεστε μία ανάσα μακριά από τις ομώνυμες παραλίες των οικισμών αυτών, ενώ εάν θέλετε να βρίσκεστε κοντά στη νυχτερινή ζωή του νησιού, τότε κάποιο κατάλυμα στο [Λαγανά](https://www.travelmyth.gr/λαγανας/ξενοδοχεια) ή το [Αργάσι](https://www.travelmyth.gr/αργασι/ξενοδοχεια) είναι η κατάλληλη επιλογή για εσάς.  

  

Αξιόλογα καταλύματα θα βρείτε και στο [Τραγάκι](https://www.travelmyth.gr/τραγακι/ξενοδοχεια), το [Καμπί](https://www.travelmyth.gr/καμπι/ξενοδοχεια), την [Έξω Χώρα](https://www.travelmyth.gr/εξω-χωρα/ξενοδοχεια), τις [Βολίμες](https://www.travelmyth.gr/βολιμες/ξενοδοχεια), τον [Άγιο Νικόλαο](https://www.travelmyth.gr/αγιος-νικολαος-ζακυνθος/ξενοδοχεια), αλλά και το [Κερί](https://www.travelmyth.gr/κερι/ξενοδοχεια).



a80c800bdcdd87d6d491963e28d2fa7e
### Ποια μέρη έχει η Ζάκυνθος;


travelmyth.gr
2020.40

Η πρωτεύουσα του νησιού είναι η ομώνυμη **Πόλη της Ζακύνθου**, όπου βρίσκεται και το λιμάνι. Βόρεια της πρωτεύουσας βρίσκεται ο **Πλάνος** ή αλλιώς **Τσιλιβί**, η **Ψαρού**, το **Αμμούδι**, ο **Αλικανάς** και οι **Αλυκές**, ενώ στο βόρειο τμήμα της Ζακύνθου θα συναντήσετε τους οικισμούς **Άγιος Νικόλαος** και **Κορίθι**.  

  

Στο δυτικό τμήμα της Ζακύνθου βρίσκονται οι **Βολίμες** και η **Αναφωνήτρια**, κοντά στην οποία βρίσκεται και το περίφημο Ναυάγιο, ενώ προχωρώντας πιο νότια συναντά κανείς την **Έξω Χώρα** και το **Καμπί**. Στο νότιο τμήμα του νησιού βρίσκεται το **Κερί**, ο **Μαραθίας**, ο **Άγιος Σώστης**, ο **Λαγανάς**, το **Καλαμάκι**, ο **Βασιλικός** και το **Αργάσι**, και στο κέντρο της Ζακύνθου βρίσκονται οι οικισμοί **Άγιος Δημήτριος**, **Γύρι** και **Άγιοι Πάντες**.



da641bac212fc38885345b71e5ec4508
### Ποια είναι τα αξιοθέατα στη Ζάκυνθο;


travelmyth.gr
2020.40

Στη Ζάκυνθο θα συναντήσετε πολλά αξιοθέατα ιστορικής και πολιτισμικής σημασίας, αλλά και μέρη φυσικής ομορφιάς που δεν μπορείτε να παραλείψετε κατά τη διάρκεια της διαμονής σας στο μαγευτικό αυτό νησί.  

  

Στην πόλη της Ζακύνθου, την πρωτεύουσα του νησιού, θα έχετε την ευκαιρία να επισκεφθείτε διάφορα μουσεία όπως το **Βερτζάγειο Λαογραφικό Μουσείο**, το **Βυζαντινό Μουσείο της Ζακύνθου**, αλλά και το **Μουσείο Σολωμού και Επιφανών Ζακυνθίων**, μέσα από τα οποία θα μάθετε περισσότερα για την πλούσια ιστορία και τον πολιτισμό του νησιού.  

  

Η **Πλατεία του Αγίου Μάρκου**, η οποία βρίσκεται επίσης στην πόλη της Ζακύνθου, έχει λάβει το όνομά της από την ομώνυμη εκκλησία, η οποία πρόκειται για τη μοναδική καθολική εκκλησία στο νησί που χρονολογείται από τον 16ο αιώνα. Ολόγυρα της πλατείας βρίσκονται καφετέριες και εστιατόρια, όπως και το Μουσείο Σολωμού.  

  

Ο Διονύσιος Σολωμός κατέχει εξέχουσα θέση στο νησί της Ζακύνθου, καθώς η κεντρική πλατεία του νησιού, η **Πλατεία Σολωμού**, έχει λάβει το όνομά του και μπορείτε να δείτε και το άγαλμα του ποιητή σε αυτή. Εκεί βρίσκεται επίσης η **Εκκλησία του Αγίου Νικολάου**, όπως και το **Πολιτιστικό Κέντρο Ζακύνθου** και η **Δημόσια Ιστορική Βιβλιοθήκη Ζακύνθου**, στην οποία θα συναντήσετε μία μικρή έκθεση τέχνης, φωτογραφίες και έγγραφα από το ιστορικό αρχείο του νησιού και κούκλες ντυμένες με τις παραδοσιακές τοπικές ενδυμασίες.  

  

Η **εκκλησία του Αγίου Διονυσίου** είναι από τις σημαντικότερες στο νησί, καθώς ο Άγιος Διονύσιος αποτελεί τον πολιούχο της Ζακύνθου. Χτίστηκε αρχικά κατά τον 18ο αιώνα και ανακαινίστηκε το 2000. Το καμπαναριό της εκκλησίας είναι πιστό αντίγραφο εκείνου του Αγίου Μάρκου που βρίσκεται στη Βενετία, ενώ μέσα στην εκκλησία φυλάσσονται τα λείψανα του Αγίου.  

  

Περίπου 2 χλμ. από την πόλη της Ζακύνθου βρίσκεται η περιοχή Μπόχαλη όπου θα συναντήσετε το **Ενετικό Κάστρο Ζακύνθου**. Το κάστρο αυτό χτίστηκε τον 15ο αιώνα και αποτελούσε την πρωτεύουσα του νησιού. Παρόλο που μόνο τα ερείπια του κάστρου παραμένουν σήμερα, αξίζει να το επισκεφθείτε τόσο για την ιστορική ατμόσφαιρά του, όσο και για την εκπληκτική θέα στην πόλη και το Ιόνιο πέλαγος.  

  

Σε κοντινή απόσταση από το Κάστρο αλλά και την πόλη της Ζακύνθου βρίσκεται ο **Λόφος του Στράνη**, το σημείο όπου ο Διονύσιος Σολωμός έγραψε τον «Ύμνο εις την Ελευθερία» και τους «Ελεύθερους Πολιορκημένους», ακούγοντας τον ήχο από τα κανόνια στο Μεσολόγγι. Στο Λόφο θα συναντήσετε την προτομή του διάσημου ποιητή, η οποία έχει αναγερθεί στο σημείο όπου βρισκόταν το δέντρο κάτω από το οποίο ο Σολωμός εμπνεύστηκε τον εθνικό ύμνο. Ένα τμήμα του δέντρου αυτού εκτίθεται στο Μουσείο Σολωμού, ενώ και το αρχοντικό του ποιητή βρίσκεται κοντά στο Λόφο.  

  

Ένα από τα πιο γνωστά φυσικά αξιοθέατα του νησιού είναι οι λεγόμενες **Γαλάζιες Σπηλιές**, οι οποίες βρίσκονται κοντά στον οικισμό Άγιος Νικόλαος. Οι σπηλιές αυτές ανακαλύφθηκαν το 1897 και είναι προσβάσιμες μόνο με σκάφος. Έχουν πάρει την ονομασία αυτή λόγω των χρωματισμών που δημιουργεί η αντανάκλαση του φωτός μέσα τους, δημιουργώντας ένα θέαμα που κόβει την ανάσα. Τα νερά μέσα στις σπηλιές είναι ιδανικά και για κολύμπι με αναπνευστήρα.  

  

Ένα ακόμα γνωστό αξιοθέατο του νησιού είναι το **Ναυάγιο**, το οποίο βρίσκεται στην ομώνυμη παραλία, κοντά στον οικισμό Αναφωνήτρια. Στην αμμουδιά της παραλίας βρίσκεται το απομεινάρι ενός πλοίου που ναυάγησε εκεί το 1980, δίνοντας στην παραλία το χαρακτηριστικό της όνομα. Η περιοχή του Ναυαγίου αποτελεί πόλο έλξης επισκεπτών απ' όλες τις γωνιές του κόσμου, οι οποίοι έρχονται για να απολαύσουν τόσο την υπέροχη παραλία όσο και το ναυάγιο.



63371fd7a44e20d33825b4c68d99ecaa
### Ποιες παραλίες έχει η Ζάκυνθος;


travelmyth.gr
2020.40

Στη Ζάκυνθο θα συναντήσετε αναρρίθμητες παραλίες με κρυστάλλινα νερά για όλων των ειδών τους επισκέπτες. Από πολυσύχναστες και οργανωμένες παραλίες που είναι πασίγνωστες παγκοσμίως και παραλίες που ενδείκνυνται για θαλάσσια σπορ, μέχρι πιο απόμερες παραλίες και μερικές που φιλοξενούν και τη χελώνα καρέτα-καρέτα, η Ζάκυνθος σίγουρα θα σας εντυπωσιάσει με τον πλούτο των παραλιών της.  

  

Μία από τις πιο γνωστές και πολυφωτογραφημένες παραλίες του νησιού είναι αναμφίβολα το **Ναυάγιο**, το οποίο βρίσκεται κοντά στον ορεινό οικισμό Αναφωνήτρια. Περιτριγυρισμένο από πανύψηλα βράχια και διαθέτοντας λευκή αμμουδιά που έρχεται σε αντίθεση με τα καταγάλανα νερά του, το Ναυάγιο έχει πάρει την ονομασία του από το πλοίο το οποίο ναυάγησε στις ακτές του το 1980, με τα απομεινάρια του να βρίσκονται ακόμα στην παραλία. Η πρόσβαση στο Ναυάγιο γίνεται μόνο μέσω θαλάσσης.  

  

Η παραλία του **Λαγανά** που βρίσκεται στον ομώνυμο κόλπο είναι μία από τις πιο δημοφιλείς παραλίες του νησιού. Διαθέτει μήκος 9 χλμ., άμμο και πεντακάθαρα νερά, αλλά και αρκετά μπαρ και καφετέριες όπου γίνονται συχνά πάρτι και η διασκέδαση έχει την τιμητική της. Στο πιο ήρεμο μέρος της βρίσκουν καταφύγιο οι χελώνες καρέτα-καρέτα, καθώς πρόκειται για προστατευμένο σημείο. Η παραλία **Καλαμάκι** αποτελεί προέκταση της παραλίας αυτής, και εκτός από την εύκολη πρόσβαση, την υπέροχη αμμουδιά και τις διάφορες παροχές που προσφέρει, διαθέτει και ένα από τα ομορφότερα ηλιοβασιλέματα που θα δείτε στο νησί.  

  

Στο ανατολικό τμήμα του κόλπου του Λαγανά θα συναντήσετε την παραλία **Δάφνη**, κάποια τμήματα της οποίας είναι προστατευμένα καθώς φιλοξενεί τις χελώνες καρέτα-καρέτα. Ο **Γέρακας** είναι ακόμα μία παραλία που φιλοξενεί τη θαλάσσια αυτή χελώνα, και γι' αυτό στις ακτές της απογορεύονται τα θαλάσσια σπορ. Η παραλία αυτή είναι οργανωμένη, με άμμο και έχει αρκετά εύκολη πρόσβαση.  

  

Στις δημοφιλείς παραλίες της Ζακύνθου ανήκει και το **Τσιλιβί**, το οποίο βρίσκεται μόλις 10 λεπτά από την πόλη της Ζακύνθου. Πρόκειται για μία παραλία που είναι βραβευμένη με Γαλάζια Σημαία, ενώ διαθέτει και αρκετά μπαρ και καφετέριες ολόγυρα. Ο **Άγιος Νικόλαος Βασιλικός** είναι επίσης μία δημοφιλής και αμμώδης παραλία με καταγάλανα νερά, οργανωμένη, ενώ προσφέρει στους επισκέπτες της και τη δυνατότητα να κάνουν θαλάσσια σπορ. Η παραλία περιβάλλεται από πλούσια βλάστηση, ενώ το εκκλησάκι του Αγίου Νικολάου από το οποίο έχει λάβει και την ονομασία της βρίσκεται στην άκρη της παραλίας.  

  

Η παραλία **Αργάσι** βρίσκεται στον ομώνυμο οικισμό, κοντά στη πόλη και το λιμάνι της Ζακύνθου, και πρόκειται για μία μεγάλη σε έκταση αμμουδιά με ρηχά νερά, ιδανική για οικογένειες με παιδιά. Στην ακτή της βρίσκεται μία μισογκρεμισμένη γέφυρα, η οποία έχει χτιστεί μέσα στη θάλασσα. Κοντά στην πόλη της Ζακύνθου βρίσκεται επίσης και η παραλία **Κρυονέρι**, στην οποία μπορείτε εύκολα να πάτε και με τα πόδια. Περίπου 20 χλμ. από την πόλη της Ζακύνθου, στον οικισμό Βολίμες, θα συναντήσετε και την παραλία **Ξύγκια ή Ξίγκια**, μία παραλία μοναδική σε ολόκληρο το νησί, καθώς είναι η μόνη που διαθέτει νερά με θειάφι τα οποία είναι ιαματικά και έχουν ευεργετικές ιδιότητες για την υγεία.  

  

Το **Πόρτο Ζόρο** είναι μία μεγάλη αμμώδης παραλία που βρίσκεται στο νότιο τμήμα του νησιού. Τα νερά της είναι ρηχά, είναι οργανωμένη με ομπρέλες και ξαπλώστρες, ενώ θα συναντήσετε και πράσινες εκτάσεις πίσω από την αμμουδιά, καθιστώντας την ιδανική για οικογένειες. Λίγα μέτρα νοτιότερα θα συναντήσετε την παραλία **Βασιλικός**, αλλά και τη γνωστή παραλία **Μπανάνα**, η οποία επίσης διαθέτει ρηχά νερά, ενώ ένα κομμάτι της είναι οργανωμένο και το άλλο παραμένει ελεύθερο.  

  

Στο βορειοανατολικό τμήμα του νησιού βρίσκονται οι **Αλυκές**, μία μεγάλη και οργανωμένη παραλία με άμμο και ρηχά νερά που αποτελεί πόλο έλξης τόσο οικογενειών όσο και νέων. Δίπλα ακριβώς θα συναντήσετε την παραλία **Αλικανάς**, η οποία είναι επίσης αμμώδης και οργανωμένη, ενώ μπορείτε να κάνετε και διάφορα θαλάσσια σπορ.  

  

Όσο για τις πιο ήρεμες παραλίες, μπορείτε να επισκεφθείτε το **Πόρτο Ρώμα**, μία ήσυχη παραλία που βρίσκεται στο νότιο μέρος της Ζακύνθου και διαθέτει ταβέρνες τριγύρω, αλλά και ένα μικρό λιμανάκι. Στο δυτικό τμήμα του νησιού βρίσκεται ο **Πόρτο Λιμνιώνας**, μία παραλία η οποία αντί για αμμουδιά διαθέτει βράχους, αποτελώντας μία από τις πιο άγριες παραλίες της Ζακύνθου. Δεν είναι οργανωμένη, είναι όμως εύκολα προσβάσιμη, ενώ ενδείκνυται και για καταδύσεις.  

  

Τέλος, στον κόλπο του Λαγανά βρίσκεται και το **Μαραθονήσι**, ένα μικρό και ακατοίκητο νησάκι στο οποίο μπορείτε να φτάσετε με κάποιο σκάφος είτε από το Λαγανά είτε από τη Λίμνη Κερίου, και το οποίο διαθέτει μία παραδεισένια παραλία με λευκή άμμο και κρυστάλλινα νερά που θα σας μαγέψει.



661f9defcda2f7aeb61f6afe9321151b
### Τι δραστηριότητες μπορώ να κάνω στη Ζάκυνθο;


travelmyth.gr
2020.40

Εάν επιθυμείτε να εμπλουτίσετε την εμπειρία των διακοπών σας στη Ζάκυνθο με διάφορες εξωτερικές δραστηριότητες και σπορ, τότε το νησί σας προσφέρει μία πληθώρα επιλογών για να επιλέξετε τις δραστηριότητες που σας ταιριάζουν περισσότερο.  

  

Σε πολλές από τις παραλίες και τα θέρετρα της Ζακύνθου θα έχετε τη δυνατότητα να κάνετε διάφορα **θαλάσσια σπορ**. Παραλίες όπως ο Λαγανάς, οι Αλυκές, το Τσιλιβί, το Καλαμάκι και η Μπανάνα ενδείκνυνται για **θαλάσσιο ποδήλατο**, **jet ski**, **windsurfing**, **κανό** και πολλά ακόμα, φροντίστε όμως να ενημερωθείτε για τα σπορ που είναι διαθέσιμα κατά την περίοδο της επίσκεψής σας, καθώς ενδέχεται να διαφέρουν ανάλογα με την εποχή.  

  

Το νησί είναι ιδανικό και για **καταδύσεις**, καθώς σε πολλά παραθαλάσσια σημεία του θα συναντήσετε καταδυτικά κέντρα, στα οποία θα μπορέσετε να προμηθευτείτε τον κατάλληλο εξοπλισμό αλλά και να κάνετε κάποια μαθήματα εάν είστε αρχάριοι.  

  

Μία ακόμα δραστηριότητα είναι οι **εκδρομές με καραβάκι** στα διάφορα μέρη του νησιού όπως το Ναυάγιο και οι Γαλάζιες Σπηλιές, αλλά και στο Μαραθονήσι και τις σπηλιές του Κερίου, στα οποία μπορείτε επίσης να πάτε και **ενοικιάζοντας βαρκάκι**.  

  

Τέλος, η **ιππασία** είναι μία αρκετά δημοφιλής δραστηριότητα στη Ζάκυνθο, καθώς δίνεται η δυνατότητα στους επισκέπτες να κάνουν **ιππασία και μέσα στη θάλασσα**.



5b687d447c36ce321498a12c68612868
### Που να πάω στη Ζάκυνθο;


travelmyth.gr
2020.40

Κατά τη διάρκεια της διαμονής σας στο νησί της Ζακύνθου θα έχετε τη δυνατότητα να επισκεφθείτε διάφορα μέρη του νησιού και να θαυμάσετε τη μοναδική ομορφιά του τόπου αυτού.  

  

Η Ζάκυνθος είναι πασίγνωστη για τις **υπέροχες παραλίες** της, πολλές από τις οποίες είναι παγκοσμίως γνωστές, όπως το Ναυάγιο, ενώ μερικές αποτελούν χώρο φιλοξενίας της θαλάσσιας χελώνας καρέτα-καρέτα. Είτε αναζητάτε μία πολυσύχναστη παραλία είτε κάποια πιο ήρεμη, είναι σίγουρο πως θα βρείτε αυτή που σας ταιριάζει.  

  

Αφού απολαύσετε το μπάνιο και την ηλιοθεραπεία σας, μπορείτε να αρχίσετε την εξερεύνηση του νησιού. Στην Πόλη της Ζακύνθου βρίσκονται **διάφορα μουσεία, πλατείες και εκκλησίες** που μπορείτε να επισκεφθείτε για να μάθετε περισσότερα για το νησί, ενώ αξίζει να επισκεφθείτε και το **Κάστρο της Ζακύνθου** στην περιοχή Μπόχαλη, από το οποίο μπορεί να απομένουν μόνο τα ερείπια, αλλά σίγουρα θα σας μεταφέρει σε μία μακρινή εποχή.  

  

Όσο βρίσκεστε στην **Μπόχαλη**, μπορείτε να περιηγηθείτε και στον οικισμό αυτό, ο οποίος διαθέτει διάφορα εστιατόρια και καφετέριες όπου μπορείτε να απολαύσετε τον καφέ ή το φαγητό σας, ενώ η θέα που προσφέρει στην πόλη και το λιμάνι είναι απλά μοναδική. Υπέροχη θέα μπορείτε να απολαύσετε και από το **Καμπί στον κόλπο της Φώκιας**, το οποίο βρίσκεται στην άκρη του λόφου και αποτελεί πόλο έλξης επισκεπτών που συρρέουν για να θαυμάσουν το εκπληκτικό ηλιοβασίλεμα.  

  

Όσοι από εσάς αγαπάτε τη **νυχτερινή ζωή** και αναζητάτε διασκέδαση μέχρι τις πρώτες πρωινές ώρες, η κατάλληλη περιοχή για να επισκεφθείτε είναι αναμφίβολα ο **Λαγανάς**, όπου συγκεντρώνονται τα περισσότερα κλαμπ και νυχτερινά μαγαζιά. Το **Αργάσι** είναι ακόμα μία περιοχή με έντονη νυχτερινή ζωή όπου συχνάζουν και πολλοί ξένοι τουρίστες, ενώ εάν προτιμάτε διασκέδαση σε πιο χαλαρούς ρυθμούς, τότε μπορείτε να επισκεφθείτε το **Τσιλιβί** ή τον **Άγιο Σώστη**. Η **Πόλη της Ζακύνθου** ενδείκνυται περισσότερο για ήρεμες **βόλτες στο λιμάνι και την πλατεία**, όπου μπορείτε να θαυμάσετε την πόλη το βράδυ και να απολαύσετε το φαγητό ή το ποτό σας σε κάποιο από τα μαγαζιά του κέντρου.  

  

Μπορείτε ακόμα να επισκεφθείτε τις περίφημες **Γαλάζιες Σπηλιές** με σκάφος και να θαυμάσετε το υπέροχο αυτό φυσικό αξιοθέατο, αλλά και το **Μαραθονήσι**, το ακατοίκητο μικρό νησάκι που βρίσκεται στον κόλπο του Λαγανά, το οποίο διαθέτει μία εκπληκτική αμμουδιά ενώ φιλοξενεί και τη χελώνα καρέτα-καρέτα.  

  

Τέλος, εάν βρεθείτε στο νησί τον Ιούλιο, τότε μπορείτε να παρακολουθήσετε και το **Φεστιβάλ Τζαζ της Ζακύνθου**, το οποίο διοργανώνεται από το 2009 και λαμβάνει χώρα στο υπαίθριο θέατρο της Δερματούσας, προσφέροντας μία ξεχωριστή εμπειρία σε κάθε επισκέπτη.



8f981a180683e101732497e62a7f7707
### Τι γεύσεις να δοκιμάσω στη Ζάκυνθο;


travelmyth.gr
2020.40

Η παραδοσιακή κουζίνα της Ζακύνθου είναι επηρεασμένη από τους Ενετούς και έχει πολλά κοινά χαρακτηριστικά με την κουζίνα που θα συναντήσετε και στα υπόλοιπα Επτάνησα.  

  

Στο νησί θα βρείτε επίσης πολλά τοπικά προϊόντα όπως το εξαιρετικής ποιότητας **ελαιόλαδο**, το οποίο μάλιστα είναι πιστοποιημένο ως Προστατευόμενης Γεωγραφικής Ένδειξης (Π.Γ.Ε.) και τη **μαύρη σταφίδα** που είναι προϊόν ΠΟΠ. Οι αμπελώνες της Ζακύνθου παράγουν εκλεκτά **τοπικά κρασιά** που πρέπει οπωσδήποτε να δοκιμάσετε, ενώ και τα τυριά κατέχουν εξέχουσα θέση σε κάθε ζακυνθινό τραπέζι. Το **λαδοτύρι**, το οποίο παράγεται από πρόβειο ή κατσικίσιο γάλα, πρόκειται για ένα πικάντικό και αλμυρό τυρί που διατηρείται μέσα σε λάδι, απ' όπου έχει προκύψει και η ονομασία του. Ένα ακόμα δημοφιλές τυρί είναι η **πρέντζα**, ένα τυρί με κρεμώδη υφή, ενώ μπορείτε να δοκιμάσετε και την **τοπική γραβιέρα** και **μυζήθρα**.  

  

Ανάμεσα στα παραδοσιακά πιάτα ξεχωρίζει το **σγατζέτο**, το οποίο πρόκειται για σπληνάντερο περιχυμένο με αυγολέμονο, οι **ποπλέτες**, δηλαδή κεφτέδες, η **σοφιαγαδούρα**, ένα είδος γιαχνί που συνοδεύεται από πατάτες, αλλά και η **τλιλικούρδα ή τσιλιπούρδο** που δεν είναι παρά η παραδοσιακή μαγειρίτσα της Ζακύνθου.  

  

Όσον αφορά τα γλυκά, ένα από τα πιο δημοφιλή γλυκά του νησιού είναι το **μαντολάτο**, η συνταγή του οποίου χρονολογείται από την εποχή της Ενετοκρατίας. Το μαντολάτο είναι ένα γλυκό που θα συναντήσετε σε όλα τα Επτάνησα, η παραλλαγή της Ζακύνθου όμως είναι πιο μαστιχωτή. Στο νησί θα βρείτε επίσης διάφορα **γλυκά του κουταλιού με εσπεριδοειδή** όπως το **μελάτσο**, τη **φρυγανιά**, ένα γλυκό που θυμίζει εκμέκ και τη **φριτούρα ή φιτούρα**, που πρόκειται για μπουκιές τηγανιτές με σιμιγδάλι και πασπαλισμένες με κανέλα και ζάχαρη.



21aa38aad87f731bddae98315803b501
### Που βρίσκεται η Ζάκυνθος;


travelmyth.gr
2020.40

Η Ζάκυνθος βρίσκεται στο [Ιόνιο Πέλαγος](https://www.travelmyth.gr/νησια-ιονιου/ξενοδοχεια), νότια της **Κεφαλονιάς** και δυτικά της **Κυλλήνης** και της [Αμαλιάδας](https://www.travelmyth.gr/αμαλιας/ξενοδοχεια).



4c5c658927a00568d1310bcc3a1fa511
### Που ανήκει η Ζάκυνθος;


travelmyth.gr
2020.40

Η Ζάκυνθος ανήκει στο νησιωτικό σύμπλεγμα των **Επτανήσων**, καθώς και στην Περιφέρεια Ιονίων Νήσων.



21a90348ab12a33e0869503bb507308b
### Ποιος είναι ο πληθυσμός της Ζακύνθου;


travelmyth.gr
2020.40

Σύμφωνα με την απογραφή του 2011, ο πληθυσμός της Ζακύνθου ανέρχεται στους 40.758 κατοίκους.


